Verloof-, trouringe blink vanjaar vir dié bekendesHerman en Maryke Kleinhans. (Foto: Zeven Media) Die liefde het vanjaar behoorlik geblom onder Suid-Afrikaanse bekendes, met verloof- en trouringe wat skitter aan sterre soos Marciel Hopkins, Mila Guy en Bernice West se vingers. Die Binnelanders-akteur en kranige fotograaf, Ramey Short, en Loricia Bruwer het in Januarie vanjaar op die strand by Kogelbaai in die Kaap verloof geraak. Ramey en Loricia is die eienaars van Lora Photography, wat leefstylfotografie doen en in Kaapstad gesetel is. Dié twee het die geleentheid gevier deur sommer self verlowingsfoto’s te neem. Die paartjie is intussen getroud op die Boschendal-wynlandgoed in die Kaap. Die Shorts het prentjiemooi troufoto’s op Instagram gedeel. Herman Kleinhans, sanger en liedjieskrywer, het in Januarie trou beloof aan Maryke Steyn by die Bruintjieskraal-kampeerterrein in die Baviaanskloof – en dit was ŉ ware troufees presies so na die egpaar se hart. Die bruilofsfees het van die Vrydagmiddag tot die Sondagoggend gestrek en het die paartjie se naaste vriende en familie ingesluit. Daar was ook ŉ hele paar bekendes en musikante wat deel was van die fees, met onder meer Spoegwolf, Esté en Lourens Rabe van RAAF (voorheen bekend as The Bottomless Coffee Band) en Deon Meiring wat vir die vermaak gesorg het. Tamaryn Green en haar man, Zesimdumise “Ze” Nxumalo. (Foto: Instagram/Tamaryn Green) Greteli de Swardt (20), wat onder meer die rol van Elani Malan in die kykNET-dramareeks Alles Malan vertolk, is in Februarie met Juan de Swardt (27) getroud. Die egpaar was slegs ŉ paar maande verloof voordat hulle in die tuin van Juan se ouerhuis op Stellenbosch trou aan mekaar beloof het voor ŉ handjievol vriende en familie. Tamaryn Green, die Suid-Afrikaanse skoonheid wat in 2018 as Mej. Suid-Afrika gekroon en as naaswenner van die Mej. Heelal-kompetisie aangewys is, heet nou mev. Nxumalo. Sy is in April by die spoggerige Quoin Rock-wynlandgoed in Stellenbosch met die sakeman en entrepreneur Zesimdumise “Ze” Nxumalo getroud. Danie du Toit, musikant, digter en voorsanger van die groep Spoegwolf, is in April getroud met Melissa Bradshaw. Die troue het in die Paarl plaasgevind. Danie het ŉ groen fluweelpak gedra terwyl Melissa in ŉ tydlose wit skepping geklee was. Die Afrikaanse sanger Wikus Botma en sy verloofde, Michaela Mallett, het aanhangers verras deur in September op sosiale media aan te kondig dat hulle dié dag in die eg verbind is. Thato Mosehle, ‘n Suid-Afrikaanse skoonheid wat in 2021 as naaswenner van die Mej. Supranasionaal-kompetisie aangewys is, het getrou. (Foto: Taho Mosehle/Instagram) Die twee het in Maart ná ŉ romantiese helikopterrit verloof geraak en is by die Mooikrans Venue & Garden buite Pretoria tydens ŉ intieme seremonie voor slegs 36 gaste getroud. Thato Mosehle, wat in 2021 as naaswenner van die Mej. Supranasionaal-skoonheidskompetisie aangewys is, en Frans Maruma het die naweek van 24 September ŉ tradisionele troue gehad, terwyl hul amptelike troue die naweek van 1 Oktober gevier is. Die blondekop-skrumskakel Faf de Klerk het die bal oorgeskop toe hy in Oktober by die La Paris‑landgoed in Franschhoek ewige trou aan Miné van Niekerk beloof het. Die egpaar het heerlik by ŉ luukse hotel in die Maldive-eilandgroep wittebrood gehou. Die geliefde komediant, Schalk Bezuidenhout, het vroeër vandeesmaand met sy jare lange meisie, Mica McKechnie, getrou. Video’s wat ná afloop van die seremonie op sosiale media gedeel is, wys hoe Schalk in ŉ pienk pak pronk terwyl hulle op die dansvloer kerjakker. Boer soek (vind!) ŉ vrou Niel Bruwer en Chereze Maree, wat tydens die 13de seisoen van die kykNET-reeks liefde gevind het, het in Januarie ewige trou aan mekaar beloof. Huweliksklokke het ook vir Marciel Hopkins, aanbieder van die program, gelui toe sy in April in die Boland met die finansiële bestuurder Handré Lourens getroud is. Albert Smit en Chanté Kruger, wat tydens dieselfde seisoen ontmoet het, is in Augustus getroud op die rooibosteeboer se plaas in Clanwilliam. Johan Lombard en Esmerélda van Wyk, albei deelnemers aan die 14de seisoen, het ook in Augustus voor die kansel gestaan by die Oranje-gasteplaas naby Clarens op die grens van Lesotho. Tyson Zunckel – die gewildste deelnemer aan die 14de seisoen – is in September met Alri Vorster in die eg verbind op Tyson se plaas by Bergville, KwaZulu-Natal. Die internet-pretpersoonlikheid Lisa met die Rooi Hare, oftewel Lisa van Rooyen, het in Junie haar eie boeresprokie beleef toe haar kêrel van byna twee jaar, Rudolph van Niekerk, haar op Sedgefield se strand gevra het om te trou. “Ek het so gebewe dat hy gesukkel het om die ring aan my vinger te kry,” het Van Rooyen skertsend aan Maroela Media vertel. Verlief én verloof Jannes Erasmus en Bernice West is verloof. (Foto: Bernice West/Facebook) Die sangeres Bernice West en skrywer Jannes Erasmus het in Junie op die eiland van Zanzibar in Tanzanië verloof geraak. Op die planke van die AfriForum Teater in Pretoria het Erasmus en West saam aan die musiekspel, Die Gelofte, gewerk. Erasmus as regisseur en skrywer, en West as die mooie Maria. “Die weer was lieflik, die uitsig was idillies en die oomblik was perfek. Ons is baie gelukkig en opgewonde.” Só het die bekende Afrikaanse sangeres Corlea Botha in Julie haar verlowing aan die musikant, Juandré Marais, ook bekend as JD Mars, aan Maroela Media beskryf. Die akteurspaar Bennie Fourie en Mila Guy het in Oktober ná ŉ warrelwind-dag in die Kaap by die Plaisir de Merle-wynlandgoed in Stellenbosch verloof geraak. Hulle het in Mei vanjaar hul verhouding bekend gemaak nadat hulle byna ses jaar lank eers net vriende, bure en kollegas was.